Diari Oficial de la Generalitat Valenciana


Sumari del DOGV 3884, del 23-11-2000 (2000/9360)

ACORD de 14 de novembre de 2000, del Govern Valencià, pel qual es declara d'interès comunitari com a actuació integral la instal·lació d'una indústria per la mercantil Persianas de Sax, SA, al terme municipal de Villena.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3884

Data del DOGV
:   23-11-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/9360


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 14 de novembre de 2000, del Govern Valencià, pel qual es declara d'interès comunitari com a actuació integral la instal·lació d'una indústria per la mercantil Persianas de Sax, SA, al terme municipal de Villena. [2000/X9360]
  
El Govern Valencià, en la reunió del dia 14 de novembre de 2000, adoptà l'acord següent:
  
Antecedents de fet
  
Primer. Amb data 30 de gener de 1998, el senyor Salvador Ochoa Mataix, en representació de la mercantil Persianas de Sax, SA, presentà en el Servei Territorial d'Alacant de la Direcció General d'Urbanisme i Ordenació Territorial, instància i documentació complementària en què se sol·licita la declaració d'interès comunitari per a la instal·lació d'una indústria de fabricació de persianes com a actuació integral, pel procediment extraordinari de l'article 20 de la Llei 4/1992, de 5 de juny, del Sòl No Urbanitzable, en la Partida de la Penya Rubia-La Huesa del terme municipal de Villena.
  
Amb dates 25 de juny i 20 de novembre de 1998, 16 i 29 de juliol i 4 d'agost de 1999 i 1 de març de 2000 es presentà nova documentació pels interessats davant dels requeriments formulats des del Servei Territorial d'Alacant.
  
Segon. De la documentació aportada i dels informes emesos pels serveis tècnics de la Conselleria d'Obres Públiques, Urbanisme i Transports, es desprén que la instal·lació pretesa es localitza en sòl no urbanitzable general, i els seus paràmetres, d'acord amb l'última documentació aportada pels interessats, són els següents:
  
Instal·lació: indústria de fabricació de persianes.
  
Superfície de parcel·la: 55.057 m²
  
- Zona verda: 5.505 m²
  
- Zona protecció infraestructura viària: 2.745 m²
  
- Zona reserva propietat: 1.634 m²
  
- Sòl edificable: 37.267 m²
  
- Depuradora: 203 m²
  
Ordenances:
  
- Parcel·la edificable: 37.267 m²
  
- Ocupació màxima: 70%
  
- Alçària màxima: 8,5 m/ 2 p
  
- Separació límits: > 5 m
  
- Separació a vial: > 8 m
  
Tercer. La documentació aportada està integrada per la memòria informativa i justificativa de l'ordenació, els plans d'informació urbanística i d'ordenació, l'estudi economicofinancer, el pla d'etapes i l'estudi d'impacte ambiental, i queden definides en aquesta les característiques de l'ordenació proposada i previstes totes les obres de connexió amb les xarxes generals d'infraestructures i serveis públics necessaris per al funcionament de l'activitat.
  
Quart. En l'expedient consta el compromís d'assumpció pel promotor del règim de deures, cessions i obligacions propis del sòl urbanitzable, si bé el compliment d'aquests es materialitzarà en els termes que es deriven de la resolució que es dicte.
  
Cinqué. Mitjançant Resolució del conseller d'Obres Públiques, Urbanisme i Transports, de data 12 de novembre de 1999, fou admesa a tràmit la sol·licitud formulada, després de valorar la documentació aportada pels promotors de l'actuació on s'acredita que les parcel·les que posseeixen al polígon industrial El Castillo són clarament insuficients per a albergar la indústria proposada, en resposta a les al·legacions formulades per l'Ajuntament de Sax, com a municipi el terme del qual limita amb l'actuació, en el qual indicaven la disponibilitat per la mercantil de parcel·les en el referit polígon. La dita resolució s'adoptà condicionada a la correcció de determinats aspectes relatius a les ordenances proposades, i fou sotmesa a informació pública per un termini de vint dies, simultàniament amb la convocatòria per a la presentació d'iniciatives alternatives a la desencadenant del procediment. A aquest respecte, es publicaren sengles anuncis en el Diari Oficial de la Generalitat Valenciana núm. 3.639, de data 3 de desembre de 1999, i en el diari La Verdad, d'idèntica data, anuncis que, així mateix, servien per a sotmetre a informació pública la necessària declaració d'impacte ambiental. No fou necessària la remissió d'avisos al domicili dels qui aparegueren com a titulars cadastrals de drets afectats per l'actuació, ja que la totalitat de la parcel·la era propietat de la mercantil promotora de l'actuació.
  
Durant el citat termini no consta la presentació d'al·legacions ni d'alternatives en competència.
  
Quant a les correccions sol·licitades en la citada resolució d'admissió a tràmit, quedaren completes mitjançant la documentació aportada pels interessats en data 4 d'agost de 1999.
  
Sisé. L'Ajuntament de Villena, mitjançant acords adoptats per la Comissió de Govern Municipal en sessions de 15 de desembre de 1995 i 23 de gener de 1998, i pel ple municipal en sessió de 3 de febrer de 2000, ha informat favorablement la instal·lació pretesa, tant pel que fa a la seua ubicació i conveniència com a la proposta de deures de cessió dels promotors de l'actuació, i s'opta per la cessió en terrenys del percentatge d'aprofitament lucratiu corresponent a l'administració, segons el pla incorporat a l'expedient, si bé sense càrrec ni cap cost per a l'ajuntament.
  
Seté. Durant la tramitació de l'expedient han sigut emesos els informes sectorials següents:
  
1. Respecte de l'accés a la instal·lació, es troba en l'expedient l'informe favorable emés el 23 de juliol de 1999 per l'Oficina del Pla de Carreteres de la Conselleria d'Obres Públiques, Urbanisme i Transports, i l'informe igualment favorable de la Unitat de Carreteres del Ministeri de Foment de data 11 de maig de 2000, efectuat a la vista de la nova documentació aportada pels interessats l'1 de març de 2000 en esmena de les observacions contingudes en un informe previ desfavorable de data 25 de novembre de 1999.
  
2. Pel que es refereix a l'impacte ambiental de l'actuació integral, la directora general de Planificació i Gestió del Medi ha emés el 17 de juliol de 2000 declaració d'impacte ambiental favorable, sempre que es complisquen les condicions que en aquesta s'assenyalen, així com les mesures correctores de l'estudi d'impacte ambiental que no entren en contradicció amb aquests. Entre les condicions imposades s'ha de destacar la necessitat que la via pecuària Carrerada de Cabrera, Peñarrubia per Cascante a Zafra es mantinga com a sòl de domini públic en l'amplària legal establida per a aquesta (37,61 m), i es garanteix la seua continuïtat i estan subjectes els usos que s'establisquen a les autoritzacions i prohibicions previstes en la Llei 3/1995, de 23 de març, de Vies Pecuàries.
  
3. Amb data 10 de desembre de 1999 el Servei Territorial d'Indústria i Energia d'Alacant de la Conselleria d'Indústria i Comerç emet informe favorable a l'actuació.
  
Vuité. La Comissió Informativa de la Comissió Territorial d'Urbanisme d'Alacant, en sessió del dia 19 de setembre de 2000, acordà informar favorablement la sol·licitud de declaració d'interès comunitari.
  
Igualment, informà favorablement la minoració de la reserva legal de sòl dotacional establit en l'article 14 del Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià, que considera procedent permetre la minoració de la part corresponent a xarxa viària, i mantenir el deure mínim de cessió del 10% de sòl amb destinació a zona verda, en els termes que són assumits en la proposta, que es planteja la seua substitució econòmica en els termes autoritzats per l'article 20 de la Llei 4/1992, de 5 de juny, del Sòl No Urbanitzable.
  
Nové. Mitjançant Resolució del conseller d'Obres Públiques, Urbanisme i Transports, de data 3 d'octubre de 2000, s'acordà minorar la reserva legal de sòl dotacional establida en el citat article 14 del Reglament de Planejament de la Comunitat Valenciana, que estableix que la present actuació integral queda subjecta únicament al deure de reserva i cessió del 10% de sòl amb destinació a zona verda.
  
En la dita resolució s'estimà procedent resoldre la minoració de l'estàndard aplicable, amb caràcter general, a aquests sòls en considerar que concorrien els requisits establits en l'article citat:
  
1r. Informe favorable de la Conselleria d'Indústria i Comerç a la proposta continguda en l'expedient en els mateixos termes en què es planteja.
  
2. Es tracta davant d'un complex industrial aïllat, constituït per una única activitat industrial. En conseqüència, resulta absolutament superflu l'establiment de qualsevol previsió de viari públic interior a l'actuació. Per tant, ates que l'actuació resol convenientment, d'acord amb l'informe favorable emés pel Ministeri de Foment, les seues connexions amb la xarxa pública viària de caràcter supramunicipal exterior a l'actuació, l'interior de la parcel·la queda configurat com una unitat d'íntegra titularitat privada, en l'interior de la qual existiran, únicament, les vies i els aparcaments privats que demande el funcionament de l'activitat industrial.
  
Deu. El conseller d'Obres Públiques, Urbanisme i Transports el 5 d'octubre de 2000 informa favorablement i proposa al Govern Valencià l'aprovació definitiva de l'ordenació urbanística per a l'actuació integral de referència.
  
Fonaments de dret
  
Primer. La sol·licitud formulada s'ha de resoldre a l'empara d'allò que s'ha disposat en la Llei 4/1992, de 5 de juny, del Sòl No Urbanitzable, i haurà de substanciar pel procediment de declaració d'interès comunitari a què es refereix l'article 8.2 d'aquesta llei en relació amb l'article 20.
  
De conformitat amb l'últim dels preceptes legals citats, les edificacions i les instal·lacions destinades a activitats terciàries i industrials que, entre d'altres, necessiten l'ocupació d'una superfície major de 4 hectàrees, tenen més de 8.000 m² de construcció o requerisquen l'execució d'uns accessos propis amb més de 1.000 m lineals de desenvolupament, només es podran realitzar com a actuacions integrals, després del compliment previ de les condicions exigides en el paràgraf primer del citat article.
  
A la vista de les característiques concurrents en l'actuació pretesa no hi ha dubte que la via procedimental adequada per a la resolució de l'expedient resulta ser el procediment extraordinari previst en el citat article 20, una vegada constatat que es compleixen les condicions fixades en el número 1 de tal precepte, ja que:
  
a) Les característiques de l'actuació necessiten disposar d'una superfície de grans dimensions, i són igualment importants les necessitats constructives de la indústria, no és possible la seua localització dins dels sòls urbans o urbanitzables existents al municipi.
  
b) L'actuació resol els serveis que demanda el seu establiment sense que es produïsca una sobrecàrrega de demanda de les infraestructures existents, i és destacable als efectes els informes favorables emesos per les diferents administracions sectorials que han intervingut en el procediment.
  
c) La mercantil promotora de l'actuació assumeix el compliment de les obligacions, els deures i les cessions pròpies de l'adjudicatari d'un programa d'actuació urbanística en sòl urbanitzable no programat, no inferiors a les legalment exigibles en sòl urbanitzable programat.
  
Segon. En la tramitació de l'expedient s'han seguit les exigències de caràcter formal establides en la Llei 4/1992, de 5 de juny, del Sòl No Urbanitzable i, en concret, els tràmits previstos en article 20.2 de la citada llei, amb incorporació de la documentació que amb caràcter preceptiu s'assenyala en aquest.
  
Tercer. Els serveis que demanda l'actuació queden adequadament resolts a càrrec de la mercantil promotora en els termes que resulten de l'expedient.
  
Quart. L'actuació sol·licitada és d'implantació adequada des del punt de vista de l'ordenació territorial, en efectuar-se en sòl no urbanitzable comú no mereixedor de cap protecció.
  
De l'expedient s'extrau que, des del punt de vista econòmic i social, l'actuació aporta solucions al desenvolupament de la zona.
  
Cinqué. En relació amb la quantificació de les cessions corresponents als promotors de l'actuació, que es xifren en el 10% de l'aprofitament lucratiu de l'actuació i el 10% del sòl afectat amb destinació a zones verdes, s'ha de destacar que a la present sol·licitud, atesa la seua data d'admissió a tràmit, resulta d'aplicació el Reglament de Planejament de la Comunitat Valenciana, aprovat pel Decret 201/1998 de 15 de desembre, del Govern Valencià, que en l'article 14, en definir els estàndards aplicables a sectors industrials, els estableix en un 40% de la superfície total de l'actuació, el 10% dels quals haurà de ser necessàriament destinat a zones verdes.
  
Al mateix temps s'estableix la possibilitat de minorar aquesta reserva mitjançant resolució motivada del conseller competent en Urbanisme, després de l'informe previ de la conselleria competent en matèria d'Indústria i del Consell Superior d'Urbanisme, sempre que es tracte de complexos industrials aïllats o estiga previst algun tipus d'activitat productiva especial per a la qual no resulta adequat.
  
Sisé. El Govern Valencià és l'òrgan competent per a la resolució de l'expedient, a proposta del conseller d'Obres Públiques, Urbanisme i Transports, amb la consegüent aprovació de l'ordenació i la definició del corresponent ús i aprofitament, en virtut d'allò que s'ha disposat en l'article 20 de la Llei 4/1992, de 5 de juny, del Sòl No Urbanitzable, i en l'article 5 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
De conformitat amb els preceptes legals citats i la resta de general i pertinent aplicació, a proposta del conseller d'Obres Públiques, Urbanisme i Transports, el Govern Valencià
  
ACORDA
  
Primer
  
Aprovar definitivament l'ordenació urbanística per a l'actuació integral consistent en la implantació d'una indústria de fabricació de persianes, al terme municipal de Villena, en els termes que es deriven de la documentació tècnica assumida per la mercantil Persianas de Sax, SA, que afecta una superfície de 55.057 m², com a actuació integral d'interès comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat Valenciana, del Sòl No Urbanitzable.
  
La dita ordenació i declaració d'interès comunitari, així com l'adjudicació a què es fa referència en el següent apartat II, se subjectaran a les condicions especials establides en el present acord.
  
L'aprovació de l'actuació integral portarà implícita, als efectes expropiatoris, la declaració d'interès social i de la necessitat d'ocupació dels terrenys que, de conformitat amb el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i serà al seu càrrec l'abonament dels preus justos que s'han de satisfer, amb independència de les obligacions assumides en el procediment d'aprovació de la seua iniciativa.
  
Segon
  
Adjudicar la referida actuació integral d'interés comunitari a la mercantil citada, a qui s'atorga la legitimació necessària a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure l'actuació urbanística aprovada.
  
Tercer
  
Condicionar i vincular la dita adjudicació i legitimació al fet que el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats ?en favor de l'Ajuntament de Villena- per a sufragar actuacions urbanístiques públiques. L'incompliment o la no satisfacció de les dites obligacions determinarà la caducitat d'aquesta adjudicació i, si és procedent, de la mateixa declaració d'interés comunitari que té per objecte.
  
El promotor haurà de cedir a l'Ajuntament de Villena els terrenys per a zones verdes i els corresponents a l'aprofitament urbanístic no patrimonialitzable en els termes que es deriven de l'expedient, sense càrrec ni cap cost per al dit ajuntament.
  
Quart
  
El promotor haurà de garantir, davant de l'Ajuntament de Villena, la correcta i la puntual execució de la implantació en què consisteix aquesta actuació integral per import d'un 7% del cost total dels serveis i les obres d'urbanització previstos. La dita garantia financera i personal de promoció s'haurà de prestar mitjançant aval, fiança o depòsit de valors, abans de l'inici de les obres.
  
Cinquè
  
Qualsevol canvi que es produïsca en la titularitat de la promoció de l'actuació integral necessitarà de l'autorització prèvia del Govern Valencià.
  
Sisè
  
L'acord d'adjudicació expressat en el precedent apartat II, sense perjuí d'allò que s'ha disposat en l'apartat III, caducarà si en el termini d'un any, a comptar des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtindre-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, a qui el present acord confereix les facultats necessàries amb aquest fi, després de l'expedient previ instruït amb l'audiència de l'interessat i de l'Ajuntament de Villena. La dita declaració, si es produïra, determinaria la suspensió temporal de la declaració d'interès comunitari d'aquesta actuació integral fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, les llicències i les autoritzacions que siguen necessaris per al lícit exercici de l'activitat.
  
Setè
  
El desenvolupament de l'actuació integral s'ajustarà al projecte presentat pel promotor adjudicatari, amb la documentació complementària aportada durant la tramitació de l'expedient, i es respectaran les condicions fixades per les distintes administracions que han participat en el procediment i, en especial, en la Declaració d'Impacte Ambiental de 19 de juliol de 2000 el condicionant de la qual estableix:
  
?1. Les aigües residuals generades per l'activitat tant de caràcter domèstic com industrial hauran de disposar d'un tractament complet d'aquestes, i disposaran per a l'aigua tractada d'un vessament d'acord amb les característiques d'aquestes amb les autoritzacions preceptives.
  
2. Els residus generats per l'activitat s'hauran de gestionar d'acord amb les característiques d'aquests, i, en el cas d'entrega a gestor, aquest haurà d'estar degudament autoritzat per a la gestió concreta que realitze d'aquests.
  
3. S'establirà un programa de vigilància ambiental en el qual s'arreplegue el resultat de les mesures correctores previstes, l'adequació d'aquestes segons els resultats obtinguts, així com el seguiment mitjançant analítiques periòdiques del sistema de depuració de les aigües residuals i la gestió dels residus generats, i es remet un informe anual amb els resultats del programa de vigilància a aquesta direcció general.
  
4. Si durant l'execució de les obres es trobaren restes paleontològiques, arqueològiques o etnogràfiques, el titular haurà de posar el fet en coneixement de la Conselleria de Cultura i Educació, de manera immediata, i s'adoptaran les mesures pertinents amb vista a la seua protecció i conservació, de conformitat amb allò que s'ha previst en els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià.
  
5. La via pecuària Carrerada de Cabrera, Peñarrubia per Cascante a Zafra es mantindrà com a sòl de domini públic en l'amplària establida per a aquesta (37,61 m), i es garanteix la seua continuïtat i estan subjectes els usos que s'establisquen a les autoritzacions i prohibicions contemplades en la Llei 3/1995, de 23 de març, de Vies Pecuàries.
  
6. Els materials sobrants procedents d'obres i de moviment de terres hauran de ser retirats a abocadors controlats i degudament autoritzats.
  
7. D'altres condicionants de caràcter ambiental que es deriven de les autoritzacions sectorials preceptives?.
  
Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació de la dita indústria.
  
Contra el present acord, que posa fi a la via administrativa, es podrà interposar recurs potestatiu de reposició davant del Govern Valencià en el termini d'un mes, comptat des de l'endemà de la notificació d'aquest, d'acord amb allò que s'ha establit en els articles 116.1 i 117.1 de la Llei de Règim Jurídic de les Administracions Públiques i del Procediment Administratiu Comú, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptat des de l'endemà de la notificació d'aquest, de conformitat amb allò que s'ha disposat en els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercir qualsevol altre recurs que s'estime oportú.
  
València, 14 de novembre de 2000
  
El conseller secretari del Govern Valencià,